Oʻzbekiston Respublikasi Vazirlar Mahkamasi huzuridagi Idoralararo tarif komissiyasi faoliyatini tashkil qilish chora-tadbirlari toʻgʻrisida
(resolution, 2025-04-01)

Oʻzbekiston Respublikasi Prezidentining “Elektr energetikasi tarmogʻini jadal rivojlantirish va moliyaviy barqarorligini taʼminlash chora-tadbirlari toʻgʻrisida” 2018-yil 23-oktabrdagi PQ-3981-son qarori va Oʻzbekiston Respublikasi Vazirlar Mahkamasining “Elektr energetika tarmogʻida tarif siyosatini takomillashtirishga doir qoʻshimcha chora-tadbirlar toʻgʻrisida” 2019-yil 13-apreldagi 310-son qaroriga muvofiq Vazirlar Mahkamasi qaror qiladi: 1. Oʻzbekiston Respublikasi Vazirlar Mahkamasi huzuridagi Idoralararo tarif komissiyasi toʻgʻrisidagi nizom ilovaga muvofiq tasdiqlansin. 2. Oʻzbekiston Respublikasi Moliya vazirligi manfaatdor vazirliklar va idoralar bilan birgalikda oʻzlari qabul qilgan normativ-huquqiy hujjatlarni bir oy muddatda ushbu qarorga muvofiqlashtirsin. 3. Mazkur qarorning bajarilishini nazorat qilish Oʻzbekiston Respublikasi Bosh vazirining oʻrinbosari — moliya vaziri J.A. Qoʻchqorov zimmasiga yuklansin. 1. Mazkur Nizom Oʻzbekiston Respublikasi Vazirlar Mahkamasi huzuridagi Idoralararo tarif komissiyasining (keyingi oʻrinlarda Komissiya deb ataladi) faoliyatini tashkil qilish tartibini belgilaydi. 2. Komissiya quyidagi tovar va xizmatlar boʻyicha tartibga solinadigan tariflarni (ustamalarni) koʻrib chiqadi va tasdiqlaydi: ishlab chiqaruvchi tashkilotlar tomonidan ishlab chiqariladigan elektr va issiqlik energiyasi; taqsimlovchi tashkilotlar tomonidan elektr energiyasini taqsimlash va sotish; “Oʻzbekneftgaz” aksiyadorlik jamiyati va “Shoʻrtan GKM” masʼuliyati cheklangan jamiyati tomonidan respublika ichida sotiladigan tabiiy gaz, neft va gaz kondensati; qazib chiqaruvchi va/yoki qayta ishlovchi tashkilotlar tomonidan ishlab chiqariladigan hamda aholiga va ijtimoiy soha obyektlariga maishiy isteʼmol uchun yetkazib berishga masʼul tashkilotlarga sotiladigan suyultirilgan gaz; komissiya shartnomalari boʻyicha respublika isteʼmolchilariga tabiiy gaz yetkazib berishga masʼul tashkilotlarning vositachilik haqi; transport, shuningdek, uy-joy kommunal xizmat koʻrsatish tarmoqlarining tabiiy monopoliya sharoitlarida ishlab chiqariladigan (koʻrsatiladigan) tovarlari (xizmatlari); koʻmirning ulgurji va chakana narxlari. Komissiya tartibga solinadigan tariflarni (ustamalarni) ushbu Nizomga ilovaga muvofiq sxema boʻyicha koʻrib chiqadi va tasdiqlaydi. 3. Komissiya oʻz faoliyatida Oʻzbekiston Respublikasi Konstitutsiyasi va qonunlari, Oʻzbekiston Respublikasi Oliy Majlisi palatalari qarorlari, Oʻzbekiston Respublikasi Prezidentining farmonlari, qarorlari, farmoyishlari, Oʻzbekiston Respublikasi Vazirlar Mahkamasi qarorlari, farmoyishlari hamda mazkur Nizom va boshqa qonunchilik hujjatlariga rioya qiladi. 4. Quyidagilar Komissiyaning asosiy vazifalari hisoblanadi: davlat boshqaruvi organlari va boshqa manfaatdor tashkilotlarning tariflar shakllantirilishini tartibga solish sohasidagi davlat siyosatini amalga oshirishda samarali hamkorligini taʼminlash; uy-joy kommunal xoʻjaligi, energetika va transport sohalarida isteʼmolchilar, ishlab chiqaruvchilar, tartibga solinadigan faoliyatni amalga oshiradigan tashkilotlar manfaatlari va ijtimoiy ahamiyatga molik manfaatlar muvozanatini taʼminlovchi tarif siyosatining amalga oshirilishini taʼminlash; energetika va transport, shuningdek, uy-joy kommunal xizmat koʻrsatish sohalarida tariflar shakllantirilishini tartibga solish sohalarida davlat siyosatini takomillashtirish boʻyicha takliflar va tavsiyalar tayyorlash; tartibga solinadigan faoliyatni amalga oshiradigan tashkilotlar faoliyatini samarali tashkil etishda ishtirok etish. 5. Komissiya oʻziga yuklangan vazifalarga muvofiq quyidagi funksiyalarni amalga oshiradi: a) davlat boshqaruvi organlari va boshqa manfaatdor tashkilotlarning tariflar shakllantirilishini tartibga solish sohasidagi davlat siyosatini amalga oshirishda samarali hamkorligini taʼminlash sohasida: tariflarni shakllantirishini tartibga solishda ochiqlik, oshkoralik tamoyillari, isteʼmolchilar, ishlab chiqaruvchilar, tartibga solinadigan faoliyatni amalga oshiradigan tashkilotlar manfaatlari va ijtimoiy ahamiyatga molik manfaatlar muvozanati asosida davlat boshqaruvi organlari va manfaatdor tashkilotlarning oʻzaro hamkorligini tashkil etish choralarini koʻradi; tariflarni shakllantirishini tartibga solish sohasida davlat siyosatini amalga oshirishda davlat boshqaruvi organlari va manfaatdor tashkilotlarning oʻzaro hamkorligini yaxshilash choralarini ishlab chiqadi va amalga oshiradi; b) uy-joy kommunal xoʻjaligi, energetika va transport sohalarida isteʼmolchilar, ishlab chiqaruvchilar, tartibga solinadigan faoliyatni amalga oshiradigan tashkilotlar manfaatlari va ijtimoiy ahamiyatga molik manfaatlar muvozanatini taʼminlovchi tarif siyosatining amalga oshirilishini taʼminlash sohasida: energetika va transport (yoʻnalishli va liniyali taksilardan tashqari), shuningdek, uy-joy kommunal xizmat koʻrsatish sohalarida tovarlar va xizmatlar uchun tartibga solinadigan tariflarni (ustamalarni) tasdiqlash boʻyicha takliflarni koʻrib chiqadi; energetika va transport (yoʻnalishli va liniyali taksilardan tashqari), shuningdek, uy-joy kommunal xizmat koʻrsatish sohalarida tovarlar va xizmatlar uchun isteʼmolchilar, ishlab chiqaruvchilar, tartibga solinadigan faoliyatni amalga oshiradigan tashkilotlar manfaatlari va ijtimoiy ahamiyatga molik manfaatlar muvozanatini taʼminlovchi tartibga solinadigan tariflarni (ustamalarni) tasdiqlaydi; v) energetika va transport, shuningdek, uy-joy kommunal xizmat koʻrsatish sohalarida tariflar shakllantirilishini tartibga solish sohalarida davlat siyosatini takomillashtirish boʻyicha takliflar va tavsiyalar tayyorlash sohasida: energetika va transport, shuningdek, uy-joy kommunal xizmat koʻrsatish sohalarida tarif siyosatining asosiy yoʻnalishlarini yanada takomillashtirish boʻyicha takliflar ishlab chiqishni tashkil etadi; tarmoqlararo va tarmoqlar ichida narx tyengiligi hamda muvozanatiga rioya qilish, moslashuvchan tariflarni tartibga solish uslublarini belgilash sohasida normativ-huquqiy hujjatlar loyihalarini koʻrib chiqadi; tabiiy monopoliya subyektlari uchun tarifni shakllantirishning amaldagi uslublarini takomillashtirishning umumiy tamoyillarini ishlab chiqishni taʼminlaydi; g) tartibga solinadigan faoliyatni amalga oshiradigan tashkilotlar faoliyatini samarali tashkil etishda ishtirok etish sohasida: elektr energiyasi sohasidagi tashkilotlarning moliyaviy barqarorligini taʼminlaydigan takliflarni koʻrib chiqadi hamda elektr energiyasi isteʼmolchilaridan va ulgurji qayta sotuvchilardan tushadigan mablagʻlarni taqsimlash tartibini tasdiqlaydi. 6. Komissiya oʻziga yuklangan funksiyalarni amalga oshirishi uchun quyidagi huquqlarga ega: vazirliklar, idoralar, tashkilotlardan oʻziga yuklangan vazifalarni bajarish uchun zarur materiallar va maʼlumotlarni belgilangan tartibda soʻrash va olish; oʻz vakolatiga taalluqli masalalar boʻyicha vazirliklar, qoʻmitalar va tashkilotlar rahbarlari takliflarini koʻrib chiqish; tariflar shakllantirilishiga taʼsir qiluvchi choralarni takomillashtirish boʻyicha takliflar tayyorlanishi hamda Oʻzbekiston Respublikasi Prezidenti va Oʻzbekiston Respublikasi Vazirlar Mahkamasiga koʻrib chiqish uchun taqdim etilishini tashkil qilish; ekspertiza oʻtkazish va maslahatlashish uchun faoliyati Komissiya vakolatiga kiradigan masalalar bilan bogʻliq boʻlgan vazirliklar, idoralar, tashkilotlar mutaxassislarini, shu jumladan xorijiy mutaxassislarni belgilangan tartibda jalb qilish; Komissiya vakolatiga kiradigan masalalar boʻyicha qarorlar qabul qilish. Komissiya qonunchilik hujjatlariga muvofiq boshqa huquqlarga ham ega boʻlishi mumkin. 7. Komissiya tarkibi Oʻzbekiston Respublikasi Vazirlar Mahkamasi tomonidan tasdiqlanadi. Komissiya tarkibiga rais va Komissiya aʼzolari kiradi. 8. Komissiyaga Komissiya faoliyatiga umumiy rahbarlikni amalga oshiradigan, uning ishlarini tashkil etadigan va qabul qilingan qarorlarning ijrosi boʻyicha umumiy nazoratini amalga oshiradigan rais boshchilik qiladi. 9. Komissiya raisi Komissiyaga yuklangan funksiyalar va vazifalarni bajarmaganlik yoki tegishli darajada bajarmaganlik uchun shaxsan javobgardir. 10. Komissiya yigʻilishini Komissiya raisi olib boradi. 11. Komissiya oʻz faoliyatini doimiy asosda amalga oshiradi va zarurat tugʻilganda, shu jumladan tartibga solinadigan faoliyatni amalga oshiradigan tashkilotlar murojaat qilganda yigʻilish oʻtkazadi. Tartibga solinadigan faoliyatni amalga oshiradigan tashkilotlar tariflarni tasdiqlash boʻyicha loyihalarni tegishli tarmoqlarga mutasaddilik qiladigan vazirliklar va/yoki idoralar bilan kelishilgandan keyin Komissiyaga kiritadi. Bunda Oʻzbekiston Respublikasi Vazirlar Mahkamasining 2018-yil 12-yanvardagi 22-son qarori bilan tasdiqlangan Elektr energiyasidan foydalanish qoidalariga muvofiq oʻrnatiladigan turli isteʼmolchilar guruhlari uchun elektr energiyasi tariflari boʻyicha elektr energiyasi tariflarini tasdiqlash loyihasi Oʻzbekiston Respublikasi Energetika vazirligi bilan kelishilganidan keyin elektr energiyasini yagona xaridori tomonidan kiritiladi. Tashkilotlar tomonidan Komissiyaga kiritilgan masalalarni koʻrib chiqish va ular boʻyicha qarorlar qabul qilish muddati murojaat va qonunchilik hujjatlarida belgilangan zarur hujjatlar Komissiyaga kiritilgan kundan boshlab oʻttiz kalendar kunini tashkil etadi. 12. Komissiya yigʻilishi, agar unda aʼzolarning kamida yarmi qatnashsa vakolatli hisoblanadi. 13. Komissiya qarori ochiq ovoz berish orqali qabul qilinadi va yigʻilishda ishtirok etgan Komissiya aʼzolari umumiy sonining koʻpchiligi ovoz berganda qabul qilingan hisoblanadi. Agarda ovozlar soni teng boʻlib qolgan taqdirda, raisning ovozi hal qiluvchi hisoblanadi. 14. Komissiya qarori yigʻilishda ishtirok etgan Komissiya aʼzolari tomonidan imzolanadigan bayonnoma bilan rasmiylashtiriladi va Komissiya raisi tomonidan tasdiqlanadi. 15. Komissiya aʼzolari yigʻilishda almashish huquqisiz ishtirok etadi. Komissiya aʼzolari alohida fikr bildirish huquqiga ega va bunday fikr bildiriladigan hollarda, u yozma ravishda bayon qilinishi va bayonnomaga ilova qilinishi lozim. 16. Komissiya oʻz faoliyati doirasida tariflarni shakllantirish sohasida alohida masalalar va muammolarni chuqur va batafsil ishlab chiqish, vaqtincha ishchi guruhlar tashkil qilish va ularga davlat boshqaruvi organlari xodimlari va jalb qilingan ekspertlarni kiritish huquqiga ega. 17. Komissiyaning ishchi organi vazifasini Oʻzbekiston Respublikasi Moliya vazirligi (keyingi oʻrinlarda Ishchi organ deb ataladi) amalga oshiradi. 18. Ishchi organ quyidagilarni amalga oshiradi: Komissiya faoliyatini tashkiliy-texnik taʼminlash; Komissiya aʼzolariga kun tartibiga kiritilgan masalalar, yigʻilish oʻtkaziladigan sana, vaqt va joyi haqida xabar berish; Komissiya yigʻilishi uchun materiallar tayyorlash, yigʻilish materiallarini tarqatish, ish yuritishni amalga oshirish va hujjatlarni saqlash; vazirliklar, davlat qoʻmitalari va idoralari, mahalliy davlat hokimiyati organlari, fuqarolarning oʻzini-oʻzi boshqarish organlari, jamoat birlashmalari va boshqa tashkilotlar bilan birgalikda Komissiya qabul qilgan qarorlar ijrosining nazorati va monitoringini tashkil qilish, tegishli maʼlumotlarni va takliflarni Komissiya raisiga taqdim qilish; kelib tushgan xat-xabarlarni koʻrib chiqish va Komissiya vakolatiga kiradigan masalalar boʻyicha qarorlar tayyorlash. Ishchi organ qonunchilik hujjatlariga muvofiq boshqa funksiyalarni ham amalga oshirishi mumkin. 19. Komissiya yigʻilishi materiallari Komissiya raisining imzosi bilan har bir Komissiya aʼzosiga yigʻilishgacha 5 kundan kam boʻlmagan muddatda yetkazib beriladi. 20. Komissiya faoliyati Oʻzbekiston Respublikasi Vazirlar Mahkamasining qarori bilan tugatiladi.